Caesarnak, Cocónak és Alunának.

Tudjátok, mit jelent az, hogy a végtelen befogadás rezgései átjárják lényetek minden sejtjét, mialatt saját utatokat járjátok ebben a világban.

Szeretettel, Anyu x

Előszó

Előadtam egy konferencián, ahol a szervező a következőt mondta: „A tavalyi vendégünk volt a legjobb szónok, akivel valaha találkoztam, és ezt mindenki más is így gondolta.”

Mintha nem izgultam volna épp eléggé!

És ki volt ez a hihetetlen ember? Suzy Ashworth!

Az az igazság, Suzy valóban varázslatos: mindenki, aki valaha kapcsolatba lép vele, bizonyos szempontból örökre megváltozik. Igen erőteljes személyiség, és rávesz, hogy mindenki más is annak érezze magát.

Suzy ösztönöz arra, hogy fejlesszük életünk minden területét. Néha azon kapom magam, arról álmodozok, hogy milyen ruhát fogok viselni, amikor együtt állunk a színpadon. Ő az, aki képes lenne rá, hogy elhitesse bármelyikünkkel, igenis, remekül állna rajtunk egy testhezálló egyrészes vagy egy combcsizma.

A végtelen bőség és lehetőségek korában élünk. Megvan rá a módunk és a technológiánk, hogy valóra váltsuk minden álmunkat. Csakhogy…

Egyidejűleg olyan világban is élünk, ahol minden félelmetesnek és bizonytalannak látszik. A legtöbb ember pedig bűntudatot érez, ha vagyont gyűjt. Értem én ezt.

Pénzt csinálni nem nehéz. Csak adj el valamit valakinek, akinek szüksége van rá, aztán ismételgesd ezt; dollárok tízmillióit szedtem már össze így.

A valódi bőség azonban nem a kereskedésről szól. A legtöbbünk jobb hellyé akarja tenni a világot, nem csak pénzt akar gyűjteni, hogy több kacattal rendelkezzen.

A végtelen befogadás módszere abban segít, hogy megteremtsd belső és külső gazdagságodat. Tehát nem számít, milyen új technológia jelenjék meg, rendelkezni fogsz azzal a belső tudással, hogy veled minden rendben; és mindennap megkapod, amit megérdemelsz.

Mindannyiunk sokat aggódik azon, hogy kinek kellene lennünk, mit tehetünk és mit birtokolhatunk. Rágd át magad a következő fejezeteken, és engedd el a félelmeidet.

Szükség van erre a belső munkára. Bármit létrehozhatsz, de ehhez át kell verekedned magad a saját ellenállásodon. Félni emberi dolog. Mind félünk, még Suzy és én is, holott jól menő könyvszerzők vagyunk!

Suzy állandóan arra lelkesít, hogy üzletasszonyként, anyaként és alkotóként is kezdeményezőbb legyek. Tudom, hogy téged is legalább ennyire motiválni fog!

Remélem, egy napon lehetőséged lesz személyesen is megismerni őt. Addig is, ez a könyv a második legjobb dolog, ami veled történhet. Amikor végeztél az olvasással, akárhogy is tedd, mindenképpen lépj be a világába.

Neked sem kell, hogy egyedül légy.

Denise Buffield-Thomas
a Chill and Prosper szerzője

Bevezetés

Amikor leültem, hogy megírjam ezt a könyvet, olyan kérdést tettem fel magamnak, ami kissé különbözik attól, amelyet e műfaj számos szerzője kérdezne. Ahelyett, hogy „kinek írom ezt a könyvet”, én inkább a dolgok miértjével kezdtem: „Miért akarná bárki a kezébe venni munkámat? Miért is fogna meg bárkit a végtelen befogadás gondolata, és amit kínál?”

Ahogy elképzeltelek téged, kedves olvasóm, egy olyan személyt láttam – jobban mondva: éreztem – benned, aki a lelke mélyén már tudja, hogy sokkal több vár rá odakint. Magát a reményt éreztem. Éreztem a határtalan lehetőséget, a lehetőségek vibrálását, és az ebből származó izgalmat. Érzékeltem a szándékodat, hogy megkérdezd magadtól: „Mi van akkor… – tűnődtél. – Mi van, ha nemcsak a világ rendelkezik végtelen lehetőséggel, hanem én magam is?”

Észleltem persze a kétségeidet és egy kis csalódottságot is, amely múltbeli erőfeszítéseid és talán amiatt fog el, mert eddigi próbálkozásaid, hogy új szintre emeld az életedet, karrieredet vagy vállalkozásodat, nem jártak sikerrel. „Mikor lesz elég, amim van? Nem kellene beérnem azzal, ami már most az enyém?” Természetes, hogy csodálkozunk rajta, mennyi gazdag és híres ember van, akiknek úgy tűnhet, megvan mindenük, mégis boldogtalannak és elégedetlennek látszanak. És az is, hogy feltesszük a kérdést: „Hogyan lehetnénk elégedettek azzal, amink van, ha mindig a következő lépésre készülünk?”

Ha a fentiekből bármi ismerős, a legjobb helyre jöttél. Őszinte leszek: a Manifesztáld álmaid életét nem csupán egy újabb manifesztációs könyv, amely felfedi a titkot, hogyan lehet bármi a tiéd – persze ha csak ennyire van szükséged, arra is elég, kedvesem!

A végtelen befogadása a maga nyers valójában

De hát miről is szól a Manifesztáld álmaid életét? Még fontosabb: miben tér el ez a könyv az összes többitől, amelyeket azért olvastál, hogy manifesztáld álmaid életét?

A végtelen befogadás életstílus és filozófia – de ami még fontosabb: egy frekvencia. Ne aggódj, ha ez furcsán hangzik. A következő fejezetekben kifejtem, mit is értek ez alatt. Egyelőre tekints úgy a végtelen befogadásra, mint egy módszerre, ami nem csak lehetővé teszi, hogy új szemszögből nézz a világra, és megkapj mindent, amire szükséged van, hanem annak elkerülhetetlen részét képezi. Amikor már megszoktad, hogy ebből az egyedülálló nézőpontból tekints a világra, megmutatom, hogyan léphetsz túl a puszta szükségleteken és kaphatod meg pontosan azt, amire vágysz. És igen, a kettő igenis lehetséges egyszerre!

Én ezt a tudatos társteremtésnek nevezem, mivel te vagy az, aki segítesz megteremteni a bőséget, amely mindenkinek rendelkezésére áll az univerzumban. Ahogy pedig erősíted a végtelen befogadás izmaid, észre fogod venni, könnyebb befogadnod, amit ténylegesen akarsz, legyen az több szeretet, több öröm, több béke, több pénz, több üzleti lehetőség – tied a választás. És most jön a legjobb az egészben: mindenkinek egyedi elképzelése van arról, mit takar számára a „több”, és ez az, amit igazán izgalmasnak tartok!

Miért? Mert az emberek évezredek óta árulják annak a titkát, hogyan szerezzük meg, amit akarunk. Az igazság azonban az, hogy ez a dolog könnyebbik része. A valódi kihívást az jelenti, hogyan kerüljük el a csalódás érzését az után, hogy megkötöttük a szerződést, amit akartunk, vagy megszereztük az autót, amire mindig is vágytunk. Netalán a házat, az előléptetést, esetleg, kimondom kereken, egy partnert. Ettől ugyanis nem fogjuk jobban érezni magunkat. Hosszú távon semmiképp.

Úgy értem, el tudsz képzelni egy olyan világot, amelyben az embereknek nincs szükségük több tárgyra, hogy értékesebbnek vagy tiszteletre méltóbbnak érezzék magukat? Olyan világot, amelyben nem dolgozol éjt nappallá téve csak azért, hogy megszerezz valamit, amivel iriggyé teheted a szomszédot, de valójában csak üresnek és alantasnak érzed magad utána? Ne feledkezzünk meg a „szerencsés” lottónyertesekről és vetélkedőgyőztesekről sem! Azokról az emberekről, akik azt hitték, azzal, hogy megütötték a főnyereményt, egy életre biztosították a boldogságukat, csak azért, hogy később rájöjjenek, ez a pillanatnyi öröm mennyire is mulandó, és hamarosan még többre vágyjanak. Ez úgy hangzik, mint valami függőség, nem igaz? De igen – és az is.

Tökéletesen megértem, miért van az, hogy sok ember dönt úgy, hogy céljuk az egyszerű élet. Lemondanak a pénzről, és meghozzák a döntést, hogy ha nincs szükségük rá, akkor ne is legyen nekik, hiszen boldogságot nem hoz. Megértem őket, tényleg.

Annak ellenére, hogy több kutatás is kimutatta már a szerzett javak és a jó közérzet közötti összefüggéseket, azt is tudjuk, hogy ebből nem következik egyenesen az, hogy a több pénz egyenlő a több boldogsággal is. Mindazonáltal tetszik vagy sem, a pénz hasznos – növeli a rendelkezésünkre álló választási lehetőségek számát modern világunkban, hogy dönthessünk, miből és hogyan élünk, befolyásolja egészségmegőrzésünk minőségét, és még sorolhatnám. A végtelen befogadás azonban nem csak a pénzről szól, vagy arról, hogy a gazdagságot a még több gazdagságért hajszoljuk.

Egyszerűen kifejezve az emberi képességekről szól. Arról, hogy tested minden porcikájával tudd: mindegy, hol vagy, milyenek a jelenlegi életkörülményeid; mindegy, mennyi jó vagy rossz vesz körül, teremtőerődnek nincsenek határai. Sosem voltak, és soha nem is lesznek. Arra születtél, hogy tudatosan részt vegyél a teremtésben. Amikor pedig ezt maradéktalanul megérted, vedd birtokodba az erődet, lépj rá erre az útra, és változtasd meg a játékszabályokat! Innentől kezdve többé nem azért élsz, hogy jó pontokat gyűjtögess, vagy hogy az értékedet bizonygasd. Ehelyett meg kell hoznod azt a tudatos döntést, hogy fel akard ismerni a testedben rejlő határtalan képességeket, amelyek rendkívülivé tesznek – és varázserővel ruháznak fel.

„Varázserő” alatt azt is értem, hogy elég értékes és érdemes vagy már attól, hogy önmagad vagy. E pillanattól fogva azért veszel részt a teremtésben, mert képes vagy rá, és mert örömet okoz. És ha érzed a hívást, hogy ezt tedd, varázserődet arra is használd fel, hogy segíts másoknak is felfedezni a bennük rejlő varázslót.

Ezt a bőség vagy a teljesség állapotából történő teremtést nevezem én tudatos társteremtésnek.

A következő oldalakon megmutatom, mit is jelent teljességed megismerése; hogyan is juttat abba a tökéletes helyzetbe, ahonnan segíthetsz megteremteni minden vágyadat, csupán azért, mert ez jelent örömet, mert képes vagy rá, és mert ez az, amit a tudatos társteremtők tesznek.

Ha ebből a szempontból nézed: amennyiben holnap bekövetkezne valamiféle „teremtésapokalipszis”, és azt mondanák neked, hogy többé nem alkothatsz, vagy nem hozhatsz létre semmit az életben, akkor sem éreznéd magad elveszettnek, és nem lennének kételyeid, hogy ki is vagy. Ugyanis nem azért teremtesz, hogy a külvilágnak bármit mutass vagy bizonyíts. Továbbra is tudnád, mennyit érsz, és mit érdemelsz, ahogyan a lényedből áradó varázslatot is felismernéd. Tudom, tudom… elég vad elképzelésnek hangzik, nem igaz?

Ez az a világ, amelyben teljesnek és egésznek érezheted emberi mivoltodat, ugyanis a teljesség a kiindulási pont. Minden egyéb, amit teszel, elérsz vagy szerzel, csak ennek a teljességnek a megkoronázását jelentheti. Legfeljebb cseresznye lehet a torta tetején, ami akkor sem vonna el semmit annak értékéből, ha esetleg lekerülne onnan. Vad és gyönyörű ez, és mélységesen kívánom, hogy te is megismerhesd ezt az érzést.

Amint „igent” mondasz arra, hogy ettől kezdve e szemüvegen keresztül szemléld a világot, életed örökre megváltozik. Nem hazudok – nagy döntés ez. Az utat nem fogod mindig egyszerűnek érezni, úgyhogy tartsd éberen elkötelezettséged lángját, amíg megkérdezem, hogy valóban készen állsz-e, hogy elindulj rajta. Ha azonban úgy döntesz, hogy rálépsz az ösvényre, valami csodálatos fog történni. Miután lecsillapodik az újdonság által gerjesztett izgalom, a legtöbb ember állítása szerint beköszönt a belső nyugalom mélységes érzése. Felvállalják múltjukat, elfogadják jelenüket, és lelkesen néznek szembe mindazzal, ami előttük áll. És hadd mondjam el neked, hogy van valami varázslatos ebben az állapotban, amikor készen állnak azokra a hihetetlen élményekre, amik rájuk várnak.

Javaslom, te is ragadd meg ezt az érzést. A teljességnek ebből az állapotából kiindulva engedélyezheted magadnak, hogy kérd, amit akarsz, valamint, hogy olyan emberré válj, aki készen áll mindannak befogadására, amire vágyik. Az öröm, a játék és a kaland ott lehet első számú céljaid között, ha úgy kívánod, ahogyan a kötelességektől és felelősségtől mentes idő is, amikor megújulhatsz, feltöltődhetsz, átállíthatod és kipihenheted magad.

Esetleg most van itt az ideje, hogy belevágj abba a projektbe, amelyet idáig tologattál, mivel ahhoz sem érezted elég jónak magad, hogy egyáltalán hozzákezdj. Talán azon aggódsz, mi lenne, ha esetleg sikerrel járnál. Ez a félelem jóval általánosabb, mint hiszed, és ha ez munkál benned, jóval nagyobb eséllyel adsz elsőbbséget mások elvárásainak és akaratának a sajátoddal szemben. Ha fáradtnak érzed magad a nap végén, vagy egyszerűen csak nincs elég időd, elegendő oknak látszik a tétlenségre – eddig legalábbis így volt.

A végtelen befogadással elengedheted ezeket a félelmeket. Úgy élheted az életedet, hogy tudod, úgy vagy jó, ahogy vagy, minden tökéletlenségeddel együtt. Meg fogod érteni, hogy bármi, amit a „siker” vagy a „kihívás” szempontjai szerint teszel, semmivel sem tesz jobb vagy értékesebb emberré. Rájössz, hogy mindezek csupán felszínes előnyök – nincs rájuk szükség a teljes élethez. Nem változtatnak azon, aki a lelked mélyén vagy.

Túlcsorduló bőség

Elmondhatatlan bőségben élheted az életedet. Ha a teljesség léted alapja, annak természetes folyománya a bőség, és lehetetlen, hogy a létezést ne kimeríthetetlen bőségszarunak érezd. És igen, ez még a legnagyobb kihívások közepette is így van – sőt, a nehéz időkben és helyzetekben bizonyulhat ez kiváltképp igaznak.

Persze a pénz is egy fontos szempont. A sok száz vállalkozóval és klienssel szerzett tapasztalataim alapján azt vettem észre, hogy az anyagi bőség különböző embereknél más és más időben jön el. Néha egészen gyorsan üt be, míg máskor hosszabban alakul ki. Arra biztatlak, hogy bízd rá magad az időre és a folyamatra. Ha nem térsz le az útról, természetes módon fejlesztheted a pénzhez fűződő viszonyodat, és jóval fogékonyabb leszel a bőség befogadására.

Ez valódi örömet jelenthet számodra.

Szintlépés

A következő a kérdésem hozzád: „Hogy néz ki anyagi függetlenséged következő lépcsőfoka?” Vedd észre, hogy következő lépcsőfokot írtam, nem pedig végcélt. Ez nem azért van, mert nem hiszem, hogy a végcélod elérhető, hanem azért, mert a legtöbb ember pénzhez fűződő viszonyát olyan mértékben köti gúzsba az önértékelése, hogy miközben a lottófőnyeremény ígérete tartja őket lázban, az ilyesmi ritkán segít abban, hogy meglépjék azokat az apró lépéseket, mind gyakorlati, mind érzelmi téren, melyek ahhoz szükségesek, hogy túlléphessenek az életük során kialakított szokások akadályain.

Szóval mi a következő lépcsőfokod? Lehet az, hogy visszavásárolsz valamennyit az idődből, mondjuk úgy, hogy segítséget fogadsz vállalkozásodhoz vagy a házimunkához. De lehet több szabadság is, hogy kiválaszthasd a vágyva vágyott házat vagy elmehess a rég várt nyaralásra ahelyett, hogy csak azért elégedj meg a „második legjobb” megoldással, mert az tűnik logikus vagy észszerű lépésnek. Lehet, hogy a te következő lépcsőfokod az, hogy többet adakozhass az általad fontosnak tartott ügyeknek vagy jótékonysági szervezeteknek. Az is lehet, anélkül szeretnél időt családoddal és barátaiddal, hogy később valaha is nehezteléssel tekintenél vissza közös időtökre, vagy úgy éreznéd, csak kihasználtak.

Akármi is az ok, amiért a végtelen befogadás mellett döntöttél, ezzel mindenképpen önmagadat választottad. Ez azonban nem egy önző döntés, hiszen átgyűrűzik minden emberre és közösségre, aki és amely fontos számodra. Hatásai jóval azután érezhetők, miután kezdeti lelkesedésed és izgalmad már tovatűnt. Amikor tudatosan eldöntöd, hogy ettől fogva „befogadó üzemmódban” kívánsz élni, energiaszinted eléri legnagyobb potenciálját. Ekkor vagy a legvonzóbb, mind kívül, mind belül. Ha pedig életed minden napján mélységesen meg vagy győződve saját értékedről, és mindennek, amit naponta kapsz, a helyességéről, az emberek is más szemmel néznek rád és szólnak hozzád. Vad változás ez. Csak besétálsz egy boltba, és az eladónak muszáj megkérdeznie, mi dolgod ott, ugyanis érez rajtad „valamit”. Vagy amikor elmész egy összejövetelre, és annak ellenére, hogy nem öltöztél ki jobban, mint általában, az emberek és a mosolyaik sokasága valahogy utat találnak hozzád, mint lepkék a fényhez. Mert az emberek képesek érezni a vonzásodat.

Munkám során abban a szerencsében lehet részem, hogy olyan emberekkel találkozhatok, akiket különböző életutak sodornak felém a világ minden tájáról. A legnagyobb kitüntetésnek azt érzem, amikor időnként odalép hozzám valaki, és elmondja, milyen érzést keltettem benne. Ilyeneket mondanak: „Annyira felvillanyozott, hogy önnel beszéltem.” Vagy: „Nem tudom, hogyan, de a beszélgetésünk reménnyel és újult erővel töltött el.” A végtelen befogadás rezgései veszik rá az embereket, hogy ilyeneket mondjanak. Maya Angelou bölcsességét juttatja ez eszembe: „Az emberek elfelejthetik, mit mondtál nekik, és elfelejthetik azt is, mit tettél, de arra emlékezni fognak, hogy milyen érzéseket keltettél bennük.” Ha pedig az emberek már csak attól jobban érzik magukat, hogy egy légtérben tartózkodnak veled, akkor biztos lehetsz benne: mindez a végtelen befogadás munkálódása.

A végtelen befogadás azonban nem csak játék és mese. Nagyon is valóságos. Amikor befogadó üzemmódban vagyunk, nagyobb bőséget, több szeretetet, több bizalmat – és több rugalmasságot keresünk. Munkánkban a rugalmasság eleme nagyon-nagyon fontos, ugyanis az, hogy befogadókká lettünk, nem azt jelenti, hogy elfuthatunk a kihívások elől. Ha erre az útra lépsz, az lesz a különbség, hogy teljesen új eszközkészlet áll rendelkezésedre, amellyel sokkal hatékonyabban tudod kezelni a nehéz embereket, helyzeteket és tapasztalatokat, mint azelőtt.

Tanúsíthatom, hogy minden lehetőséged megvan rá, hogy olyan életet teremts, amelyet magad is alig hiszel el. Egy életet, ahol végignézhetsz családodon, barátaidon, a munkádon, és felsikkantasz örömödben. Tudom, hogy lehetséges leküzdeni a nehézségeket, felülemelkedni a csoportod által támasztott elvárásokon vagy a rád aggatott bélyegeken. Vagy éppen azokon, amelyeket te ragasztottál saját magadra, mielőtt még észrevetted volna, hogy más is van, ami elérhető számodra.

És hogy miért is vagyok mindebben ennyire biztos? Azért, mert én, Suzy Ashworth már megéltem mindezt. Igen, én: három csodás gyerek egyedülálló anyukája és a késő 1970-es évek nevelőintézetének terméke, akinek formális oktatása tizenöt év után véget ért, mikor is tizenhat évesen befejeztem a középiskolát (nem így akartam végezni, azonban kirúgtak az iskolából). Én vagyok az élő bizonyíték arra, hogy új történetet írhatunk, ha úgy döntünk. Többet érhetünk el, mint amennyiről valaha is hittük, hogy lehetséges.

Tekintsd e könyvet megbízható útmutatódnak és útikalauzodnak, amely megtanít, hogyan valósítsd meg életed és vállalkozásod álmait magabiztosan, tiszta fejjel. Nos, hol kezded? Kezdd azzal, hogy többet akarsz. Aztán határozd meg egészen pontosan, hogy számodra mit is jelent ez a „több”, milyennek érződik, látszik, milyen a tapintása és az íze. Erre lehetőséged lesz, ha elvégzed a 29. oldalon leírt „Végtelen befogadás kereke” elnevezésű gyakorlatot.

Tisztáztuk a miértet, ideje áttérnünk a hogyanra…

Az I. részben elkezdjük átformálni és/vagy fejleszteni a vagyonról alkotott képünket. Ezt követően a II. részben megbeszéljük, hogyan teremthetsz belőle többet az életedben egy, az általam négy pillérnek nevezett rendszer segítségével. Ezek azok az eszközök, amelyek segítségével gyarapíthatod a vállalkozásodat, és megnövelheted szakmai, valamint személyes jólétedet.

A folyamat nem lineáris. Ha már akár egyet is elfogadsz e pillérek közül, azzal is megváltoztatod az életedet. A munkád pedig nem ér véget, ha befejezed ezt a könyvet. Amit itt megosztok, az egy élethosszig tartó utazás, és én magam is tanulóként követem a tanításait. Noha minden, amit leírok ebben a kötetben, közvetlen tapasztalataimból származik, mindez számomra is tanulópénz. Arra emlékeztet, hogy tovább mélyítsem tudásomat a végtelen befogadás terén.

Nem muszáj az elejétől a végéig elolvasnod ezt a könyvet, hogy minden része értelmet nyerjen. Ennek ellenére azt javaslom, hogy amikor először elolvasod, mégis ezt tedd. Aztán amikor befejezted, térj vissza az elejére, vagy nézd meg, hol nyílik ki, és bízd a megérzéseidre, hogy aznap milyen tudást mélyíts el.

Annyit biztosan megmondhatok, hogy bár magában is minden egyes pillér elegendő varázserővel rendelkezik, hogy új pályára állítsa az életedet, a négy pillér együttes varázsereje az, ami igazán észbontó energiákat szabadíthat fel. A pillérek a következők:

• A végtelen nagyság pillére

• A végtelen támogatás pillére

• A végtelen szeretet pillére

• A végtelen tudatos teremtés pillére

A négy pillér együttesen teremti meg egy élet lehetőségét, amely során tudatosan a végtelen befogadás szerint élhetsz.

Izgatott vagyok, ugyanis minden egyes fejezet tartalmaz praktikus módszereket arra, hogyan valósítsd meg az elméletet gyakorlatok, meditációs módszerek és megerősítések segítségével. Mivel szeretek táncolni, előadásaim és életvezetési tanácsadásaim során is gyakran kap szerepet a zene és a tánc. A 259. oldalon szerepel a kedvenc zenéim listája. Amennyiben szereted a zenét, egy-egy fejezet elolvasása előtt vagy után lejátszhatod bármelyik számot, amit odaillőnek találsz.

Minden, amit ezeken az oldalakon megosztok, betekintést nyújt az általam végzett munkába. Egyszerű és hatékony, de nem mindig könnyű. Úgyhogy tégy magadnak egy szívességet, és játszd velem együtt ezt a játékot harminc napig, aztán jegyezd fel, miben változott meg, ahogy érzel, ahogy a világot látod, és természetesen mennyivel vagy képes többet befogadni.

A könyv során megválaszolom azokat a legáltalánosabb kérdéseket, amelyeket a klienseim tesznek fel a végtelen befogadás program során minden pillérről. További támogatást és tanítást a honlapomon találhatsz, valamint a végtelen befogadás közösségben, amely immár online is létezik – lásd 259. oldal.

Ha azt akarod, hogy a végtelen befogadás módszere valóban meggyökeresedjen benned, arra biztatlak, hogy többször olvasd végig a kötetet. Minden alkalommal, amikor ismét elolvasod, üzenete egyre mélyebb és mélyebb összhangba kerül veled. Ez nem egy olyan könyv, amit egyszer elolvasol, aztán a polcodat díszíted vele. Amikor pedig érzed, hogy a kötet mágiája kibontakozott az életedben, reménykedem benne, hogy megosztod ezt másokkal is. Sőt, talán megszerzed a végtelen befogadás coaching igazolványt, és másokat is arra buzdítasz, hogy elsajátítsák ezt a sorsfordító gyakorlatot. Bárhogy is legyen, azt remélem, hogy a könyv elolvasását követően valami olyasmit fogsz mondani, hogy: „Ó, istenem, micsoda hihetetlen változás zajlik bennem.” Ugyanakkor abban is biztos vagyok, hogy ez egy alapvető könyv az életre. Nem csak rövid távú javulást hoz. Egy. Életre. Szól.

Akárhogy is, miután végighaladtunk a végtelen befogadás alapjain, kibontottad a benned feltörő érzéseket, és teljes egészében felfogtad, miről is szól ez az egész, ne lepődj meg azon, hogy lesznek olyan pillanatok, amikor a kétségeid újra megkísértenek. Ez természetes.

Lesznek idők, amikor megfeledkezel róla… Olyan idők, amikor úgy érzed, magadra maradtál… És olyan idők is, amikor a te válladra nehezedik a teljes felelősség, hogy „mindent rendbe hozz”.

Legfontosabb elsajátítanod, hogy hogyan térj vissza ahhoz az érzéshez, amitől egyedinek, bámulatos önmagadnak érezheted, egy szóval mindahhoz, amit a végtelen befogadás módszere megadhat neked.

Emlékezz, amikor megbotlasz, és letérsz az ösvényről (ahogy óhatatlanul mindannyian megtesszük), hogy a siker kulcsa abban rejlik, hányszor tudod magadat visszaterelni. Abban, hogy milyen gyorsan vagy képes újra legteljesebben ráhangolódni önmagadra. Aztán a kétség pillanatai egyre rövidebbé válnak, azok az időszakok pedig, amikor eggyé válsz lényed nagyszerűségével, fejlődni és virágozni fognak.

Kezdjük hát el

Azokat, akiknek közületek az efféle munka újdonságot jelent, arra invitálom, hogy függesszék fel a hitetlenségüket arra az időre, amit ezeken az oldalakon eltöltünk egymás társaságában – attól függően, hogy milyen gyorsan szeretsz olvasni, körülbelül harminc napra számítok. „Csak harminc napra? – kérdezheted magadtól. – Hogy mi? Mi van akkor, ha ez számomra is igaz lehet?”

Utazzunk hát együtt, és hadd osszam meg, mit tanultam, és nálam mi vált be. Megosztom mindazt, amiről úgy érzem, már uralom, és azt is, amivel még én is küszködöm, de már változást hozott az életembe. Elköteleztem magamat saját magam és ezen élet mellett, mint egy örök tanuló.

Az egyetlen, amit megígérhetek, az, hogy én sem vagyok tökéletes, és hogy mindenre még magam sem jöttem rá. De úgy éreztem, nem várhatom meg a „tökéletességet”, és mihamarabb meg kell osztanom a tanultakat és a már megtörtént varázslatot. Így aztán szintén izgatott és buzgó tanulóként állok melletted.

Egyidejűleg azzal, hogy megkérlek, függeszd fel a hitetlenségedet, egyben azt javaslom, hogy ne engedd el magad. Ha úgy érzed, valami nem működik, használd fel a számodra hasznos részét, a többivel pedig ne foglalkozz. Miközben azonban azt kérem, hogy eressz el mindent, ami nem fekszik neked, azt szeretném, ha megkérdeznéd magadtól: „Ha ez a módszer arra szolgál, hogy elérjem, megtegyem vagy lássam ezt vagy azt, mit kell megváltoztatnom, felszabadítanom vagy választanom jelenlegi gondolkodásmódomban, hogy elérhessem ezt az eredményt?” Más szóval, ha valami nem működik, tedd fel magadnak a kérdést: „Hogyan érjem el, hogy nekem is sikerüljön?” Ezt kérdezem én is magamtól minden alkalommal, amikor valami nem megy elég olajozottan, így téged is arra buzdítalak: akard elkötelezetten az átalakulást, és ha egy folyamat nem működik, változtass rajta.

Az átalakulás eszközei

Jól van, kezdjük hát. Arra kérlek, mindeközben vezess naplót, mert nagy erő van abban, ha leírod a gondolataidat, vagy – ha ezt részesíted előnyben – felveszed és visszajátszod őket, miközben napi feladataidra indulsz. Teljességgel rajtad áll, hogy milyen formátumot választasz, de én az egyszerűség kedvéért naplóírásról fogok beszélni, amikor e könyvben gondolataid rögzítésére utalok.

Mi lenne, ha azt állítanám, soha többé nem kell amiatt aggódnod, hogy nincs elég pénzed? Szánj rá egy pillanatot, és kérdezd meg magadtól: „Milyen érzéssel tölti el ez a testemet?”

Hagyd, hogy a gondolat leülepedjen. Akár hunyd le a szemed, és tapasztald meg, milyen érzéseket kelt testedben a gondolat, hogy többé nem kell azért aggódnod, hogy nincs elég pénzed vagy te magad nem vagy elég.

Milyen érzés? Megnyugtató? Pihentető? Békés? Eltölti a testedet? Jegyezd le a naplódba.

Emlékszem az első alkalomra, amikor én is feltettem magamnak ezt a kérdést. Olyan volt, mintha egész testemet egy sóhaj járná át. Arra biztatlak, hogy újra meg újra térj vissza ehhez a kérdéshez. Ahányszor úgy érzed, stressz alatt vagy, hiányzik valamid, vagy félsz, hogy nem tudod elérni, amire vágysz, elsőként térj vissza erre a kérdésre, másodszor pedig tudatosítsd magadban, hogy születési előjogod a végtelen befogadás. Ezeken az oldalakon keresztül nemcsak erre fogsz emlékezni, hanem a tudatos befogadás frekvenciáját is aktiválod magadban. Ezzel pedig megváltozik, ahogyan átélsz minden egyes pillanatot az életedben, amíg úgy döntesz, hogy hajlandó vagy emlékezni.

Meglehet, hogy a tudatos befogadás elve nagyon távolinak tűnik onnan nézve, ahol most vagy, mert nincs hozzáférésed ezekhez az érzésekhez. Lehetséges, hogy zsibbadtságot érzel, vagy azt, hogy sarokba vagy szorítva. Ha így van, ne aggódj. Pontosan ez az oka, amiért itt vagy, nekem pedig az a szándékom, hogy ez a könyv legyen az a kulcs, amely megnyitja előtted az öröm és a bőség vadonatúj világát, mialatt együtt járunk ezen az úton.

Annyira hálás és izgatott vagyok, hogy mindezt megoszthatom veled. Éppen a küszöbén állsz, hogy valami hatalmasat alkoss az életedben!

Suzy

Hit + Tett = Csodák

I. rész

Alkosd újra elképzelésedet
a gazdagságról

1. fejezet

Mi az a végtelen befogadás?

Amikor először említem a „végtelen befogadás” kifejezést, nem szokatlan, hogy az emberek az izgatottság enyhe bizsergését érzik. Úgy értem, az elképzelés, hogy képes vagy ráhangolódni a vágyaidra, tudatosan választhatod meg és fogadhatod be őket, méghozzá a végtelenségig, elég szexi, nem igaz? Aztán miután ez a kis bizsergés elmúlt, sokan azt kérdezik közülük: „Rendben van, de pontosan mit is kell tennünk azért, hogy mindez megvalósuljon? Miről is beszélünk?”

A végtelen befogadás, ahogy már felvázoltam a bevezetőben is, egy életstílus és egyben életfilozófia. Emellett egy olyan frekvencia, amely – amennyiben ráhangolódsz és kapcsolódsz az energiáihoz – megnyitja előtted az öröm, a bőség, és (talán ez a legfontosabb) az új szintre emelt derű világát. „De mi is az a frekvencia?” – kérdezheted. Egyszerűen fogalmazva, minden energiából áll, még a gondolataink is. A frekvencia azt a sebességet jelenti, amellyel ez az energia rezeg. Ez, a rezgéssebesség ad formát, színt, hangot és textúrát mindennek. Egyaránt igaz ez a fizikai tárgyakra és a gázokra is – a frekvencia határozza meg a tulajdonságaikat. Mindemellett, ha gondolatokról van szó, az emberek nagyon valószínű, hogy „magas” és „alacsony” frekvenciáról beszélnek. Ha ráhangolódsz a végtelen befogadás rezgésszámára, olyan elmeállapotot érhetsz el, amely segít elengedned állandó kételyeidet saját magaddal és életeddel szemben, és ezáltal „magasabb” frekvencián élhetsz. Azáltal, hogy bensőddé lényegíted, s a maga teljességében uralod ezt az életszemléletet és gondolkodásmódot, eljuthatsz egy pontra, ahol békével és csendes önbizalommal tevékenykedhetsz. Megtapasztalhatod, milyen a bizalom és a pihenés, miközben úgy élsz, hogy tudod: minden tevékenységedben, életed minden területén teljes támogatást élvezel, s a világ, amelyben élsz, mindig érted, nem pedig ellened van.

Tudom, hogy ez egy HATALMAS állítás részemről, főként akkor, ha környezeted, amelyben életedet és vállalkozásodat építed, tele van kihívásokkal. Ha ez a helyzet veled, újra meg akarlak kérni arra, hogy ennek ellenére gyere, indulj el velem, és ha a könyv végén még mindig úgy érzed, hogy mindez értelmetlen, akkor többet egy pisszenést se hallasz tőlem. Nem változik meg az életed, ha mindent pontosan ugyanabban a megvilágításban látsz, mint most. Légy befogadóbb ezért, mialatt végigolvasod ezeket az oldalakat, és add meg magadnak a lehetőségét, hogy másként láthasd a világot. És amíg azon tűnődsz, milyen is ez az eltérő perspektíva, képzeld el, hogy új, nagyon különböző és váratlan fejezetet nyitsz az életedben. Mi lenne, ha…?

És ezzel már el is indultunk együtt.

Ha ilyen perspektívával éled az életed, az nemcsak az általad játszott játék szabályait változtatja meg, hanem arra is képessé tesz, hogy átalakítsd mindenki más játékát is, akivel csak találkozol. Lehetetlen, hogy ne így legyen.

Miért? Mert ahogy egyre több „mágiát” használsz az életedben és a vállalkozásodban, ahogy egyre jobban szereted az életedet, és ahogy tudatosan részt veszel a téged körbevevő világ teremtésében (egy olyan világéban, amit eddig lehetetlennek tartottál), a környezetedben lévő emberek nem tudják nem észrevenni, hogy valami megváltozott.

Néhányan azt kérdezik tőled, jártál-e nemrégiben a fodrásznál. Mások megjegyzik: „Nahát, ragyogóan nézel ki!” Megint mások talán csak azt mondják, hogy boldognak tűnsz. Te pedig csak mosolyogsz mindazokon, amiket mondanak, hiszen pontosan tudod, miért veszik észre, hogy megváltozott az életed, és mennyire máshogyan viselkedsz.

Ha vállalkozásod van, még jobban fogod szeretni, mivel lesz bátorságod, hogy abbahagyd mindazt, ami nem illik az értékrendedbe. Többé nem árulsz olyasmit, és nem végzel olyan tevékenységet, ami nem érdekel, és becsületesen elmondod, hogyan szeretnéd vinni a cégedet – mennyi pénzt kérsz, és mit akarsz leszállítani –, az emberek pedig pozitívan fognak reagálni rád. Noha ez a könyv nem a vállalkozás felépítésének csínjával-bínjával foglalkozik, ezeken az oldalakon megosztom veled, milyen befolyással volt ez a könyv klienseimre és rám, mind életünkben, mind vállalkozásainkban. Amit pedig én kaptam tőle, azt teljes szívemmel hiszem, hogy te is megkapod.

A következő oldalakon arról is beszélek, hogy mi az, amire vágysz, ugyanis mindenki leginkább erre kíváncsi. De hogy őszinte legyek, mindaz az anyagi jótétemény, amit a végtelen befogadástól megkapsz, csak mellékterméke annak, hogy ki vagy. Ha egyetlen mondatban össze kellene foglalnom a végtelen befogadás módszerét, azt mondanám, hogy javítja az éberséged, hogy ezáltal többet láss, érezz és tapasztalj… vagyis többet fogadj be.

Az átalakulás eszközei

Mielőtt nekivágnánk utunknak az új, megemelt szintű tudatosság felé, fontos, hogy pontosan lássuk, honnan indultunk. A végtelen befogadás kereke (lásd 259. oldal) nagy hatalmú eszköz, amely segít ebben azáltal, hogy megmutatja, hol is tartunk életünk egyes területein, mint például a szerelem és a kapcsolatok terén, az egészségben, spiritualitásban, személyes fejlődésünkben, üzleti és magánéletünkben, pénzügyeinkben, személyes boldogságunkban, és miként hatunk a társadalomra vagy szűkebb közösségünkre.

A végtelen befogadás kereke

Ennek az eszköznek az igazi ereje abban rejlik, hogy változásra ösztönöz. Ha például örömöd pillanatnyi értéke a tízes skálán csak egyes, akkor ahelyett, hogy hagynád, hogy ez a tudat letörjön és demoralizáljon, a kereket konkrét motivációs eszközként használhatod, és nekiláthatsz, hogy ezt az értéket feltornázd tízig. Tehát válassz olyasmit, ami örömöt hoz, gyakorold tudatosan és következetesen; és ezzel örömöd szintje jóval hamarabb éri el, sőt haladja meg a tízet, mint hogy tudatosulhatna benned. Ez igazán jól hangzik, nem?

Amikor elkezdtük egy vagy több területen a munkát és a fejlesztést, magától értetődővé válik, miért is olyan gyönyörű a végtelen befogadás kereke. Lehetőségünk van, hogy újra meg újra ránézzünk, és ezáltal nyomon kövessük a haladásunkat. Nagyon ajánlom, hogy használd ezt az eszközt, és tapasztald meg a varázserejét, ahogy érted dolgozik. Kezdetnek válaszd ki azt a három területet, amelyre a következő tizenkét hónapban összpontosítasz. Az, hogy ez az egészség, a spiritualitás, a személyes fejlődés, az üzlet, a karrier, a pénz vagy bármi egyéb lesz-e, rajtad áll. Jegyezd fel jelenlegi állapotodat mindegyiken egy egytől tízig terjedő skálán, satírozd be tollal, vagy ha neked úgy felel meg, színes ceruzával. Aztán képzeld el magad a következő szintre érve. (A következő szint olyasmi legyen, amiért tenned kell, de azért lehetséges elérni.) Miután elkezdtél apró és következetes lépésekkel araszolni a kiválasztott területek következő szintje felé, a kerék egyre nagyobb részét satírozhatod be, és a szinted minden területen egyre inkább megközelíti a tízet. Ez a gyakorlat tisztább rálátást biztosít, hogy mire is irányozd tudatosan a figyelmed, megnövelve a képességedet, hogy befogadd a világot.

Küldetésemnek érzem, hogy könyvemmel következetesen megsokszorozzam tudatosságodat, hogy ennek segítségével megteremtsd azt az életet – vagy vállalkozást, ha ez a célod –, amelyet megálmodtál magadnak.

Miután azonosítottad pontos állapotodat és az elérendő szintet, a következő lépés (amely egyben megteremti a következetes éberség állapotát), hogy rájöjj arra, ki is vagy. Ez így kimondva talán mókásan hangzik, hiszen persze, hogy tudod, ki vagy. Az igazság azonban az, hogy a legtöbb embernek sejtelme sincs róla, hogy az a személy, aki nap mint nap szembenéz vele a tükörből, hatalmas és erőteljes teremtő, és csak a felszínét kapargatja annak, amit valójában képes lenne befogadni. Úgyhogy ez az, amit következő lépésként érintenünk kell.

Teremtő vagy, alkotó és befogadó.

Ha megtanulod, hogyan teremts, engedj meg és fogadj be következetesen, minden a tied lehet, amit csak akarsz.

Az átalakulás eszközei

Sokat beszélünk az érzésekről, és arról az energiáról, ami akkor jön létre, amikor egy bizonyos módon érzel. Ebben a könyvben szinonimaként használom az „energia”, „rezgés” és „frekvencia” szavakat. A legfontosabb energia, aminek felismerésére meg akarlak tanítani, az az érzés, ami akkor tölt el, amikor tudod, hogy biztonságban vagy, és megszűnsz aggodalmaskodni.

Hogyan érheted ezt el? Ne tévesszen meg az egyszerűsége, de szeretnélek megkérni, hogy ezeket a mondatokat ismételgesd:

Jelenleg biztonságban vagyok.

Jelenleg biztonságban vagyok.

Biztonságban vagyok.

Mit észlelsz a testedben? Elhiszi? Ha igen, akkor a nyugalom és a tágasság érzete tölt el. Ha nem, akkor összehúzódsz, és görcsössé válsz. Ezután arra kérlek, hogy – a következő pár percben – képzeld el, amint valaki megoldja minden problémádat, aggodalmadat és gondodat. Ezt követően ismét mondd el magadnak az előbbi megerősítéseket:

Jelenleg biztonságban vagyok.

Jelenleg biztonságban vagyok.

Biztonságban vagyok.

Ha a tested hisz neked, észreveszed, hogy ellazulsz. A mellkasod és a vállad közötti zóna kitágul, akárcsak az elméd.

Most képzelj el egy neked kedves személyt, helyet vagy élményt. Vedd észre, hogy amikor így használod az elmédet, hogyan változik az érzés a testedben.